钦定古今图书集成/明伦汇编/官常典/第728卷 > 熊飞 曾逢龙 夏正炎 许之鉴
## 钦定古今图书集成/明伦汇编/官常典/第728卷 > 熊飞 曾逢龙 夏正炎 许之鉴

按《韶州府志》：“飞，东莞人。有武略，善骑射。宋末，以布衣
勤王闻。右丞相文天祥师出江西，率兵往隶麾下，遇
元将黄世雄、梁雄飞帅师入境，遣将姚文虎至榴花
村招降，飞勒阵斩之。世雄等出走，新会令曾逢龙率
兵与飞会，入广州，执降元通判李性道诛之，没其家，
遂复韶、广二州。”是年，景炎改元之六月也。元吕师夔、
张荣实入梅岭。十月，宋制置使赵溍遣飞与夏正炎
为将，督军校刘自立、新会令曾逢龙御之，逢龙战死
于南雄。飞退师还韶，师夔等兵至，围城。飞夜出劫营，
不得前，正炎登陴，中矢死，自立私以城降，飞巷战败
绩死。时有许之鉴者，城西人，集兵千馀人，应熊飞赴
义。飞死，走从文天祥于汀州，加督府机宜事，屯潮阳。
元兵突至，力战五坡岭，不支；被执，不屈死。